Nõukogu määrus (EÜ) nr 2802/98,

17. detsember 1998,

põllumajandustoodete Venemaa Föderatsiooni tarnimise programmi kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

sekkumismeetmete tulemusena on ühendusel põllumajandustoodete varusid;

teatavate põllumajandustoodete Venemaa turule tarnimises on juba arvestatavad lüngad, mis lähikuudel tõenäoliselt suurenevad;

rahvusvaheline üldsus on asunud kõnealust olukorda juba lahendama ja ühendus peab samuti vastutust kandma;

seepärast tuleks põllumajandustooted Venemaa Föderatsiooni (edaspidi "Venemaa") jaoks toidu tarnimise parandamiseks kättesaadavaks teha, võttes arvesse kohalike tingimuste mitmekesisust ja ohustamata püüdlusi vaba toiduaineturu suunas; lisaks sellele tuleks sekkumistooted saata erandliku meetmena kas töötlemata või töödeldud kujul eelisjärjekorras Venemaale; lõpuks peaks olema võimalik hankida põllumajandustooteid ühenduse turult, kui sekkumisvarud ei ole kättesaadavad;

kõnealune toiming aitaks parandada Venemaa rahvastiku ebakindlat olukorda ja aitaks samal ajal reguleerida põllumajandusturge;

tuleks sätestada nõuded, et tagada toimingu nõuetekohane läbiviimine, ja sätestada tarnete järgustamine; toimingu tegeliku läbiviimise üksikasjad, sealhulgas toote sihtkoht, sätestatakse ühenduse ja Venemaa vahel sõlmitavas märgukirjas; kõnealuse märgukirja kohaselt vastutavad Venemaa asutused toodete müümise eest kohalikel turgudel hinnaga, mis ei häiri kohalikke turge, ja netotulude kasutamise eest sotsiaalsete meetmete jaoks;

komisjonil tuleks lubada pidada läbirääkimisi ja sõlmida kõnealune kokkulepe; toimingu eesmärkide saavutamise hõlbustamiseks tuleks komisjonil lubada võtta kõik vajalikud meetmed, sealhulgas tarnimise edasilükkamine või peatamine vastavalt esilekerkinud raskustele, kui sätestatud nõudeid enam ei järgita;

toimingu nõuetekohase läbiviimise järelevalve, auditeerimise, kontrollimise ja hindamise puhul kasutab komisjon välist tehnilist abi ka Venemaa Föderatsiooni territooriumil; olukorra kiireloomulisuse tõttu võib komisjon eriti järelevalveks ja kontrolliks kasutada piiratud menetlusi või lepingute sõlmimist;

toiminguga kaasneb kõikidest juba võetud ja veel võetavatest ettevaatusabinõudest hoolimata vältimatuid loomupäraseid riske;

komisjon peaks toimingu läbiviimise suhtes kohaldatavad eeskirjad vastu võtma ühises põllumajanduspoliitikas järgitavate menetluste kohaselt;

tooted peaksid nende vajadusi silmas pidades jõudma sihtkohta võimalikult ruttu; tarnimine peaks algama viivitamatult ja selle kulud peaks kandma Euroopa Põllumajanduse Arendus- ja Tagatisfondi tagatisrahastu,

ON VASTU VÕTNUD KÄESOLEVA MÄÄRUSE:

Artikkel 1

1. Käesoleva määruse tingimuste kohaselt tarnitakse Venemaale maksuvabalt artiklis 3 nimetatud põllumajandustooteid, mis on kättesaadavad pärast sekkumismeetmete võtmist, või kui neid ei ole, siis tooteid, mis on hangitud ühenduse turult.

2. Tooted tarnitakse kõige enam puudustkannatavatesse piirkondadesse, mis on kindlaks määratud ühenduse ja Venemaa vahelises ühises kokkuleppes.

3. Tarned järgustatakse nii, nagu on otsustatud koostöös Venemaa asutustega.

4. Toimingu tingimused sätestatakse ühenduse ja Venemaa vahelises märgukirjas, mille üle peab läbirääkimisi ja mille sõlmib komisjon. Kõnealused tingimused hõlmavad Venemaa asutuste vastutusel toimuvat tarnitud toodete müüki kohalikel turgudel hindadega, mis ei häiri kõnealuseid turge, ning samuti põhimõtet, mille kohaselt müügi netotulu kasutatakse üksnes sotsiaalsete meetmete jaoks. Erandlikult võib tarnitud tooteid jagada tasuta asjaomastes piirkondades kõige rohkem puudustkannatavatele inimestele.

Märgukiri hõlmab samuti Venemaa astutuste poolt antavat abi ja nendega tehtavat koostööd, eriti Euroopa Kontrollikoja või komisjoni poolt kõnealusel eesmärgil volitatud väliste asutuste poolt Venemaa territooriumil läbiviidava järelevalve, auditeerimise, kontrollimise ja hindamise puhul.

Artikkel 2

1. Tooted tarnitakse töötlemata kujul või pärast ühenduses töötlemist.

2. Meetmed võivad samuti käsitleda saadaolevaid toiduaineid või toiduaineid, mida on võimalik turult saada, tasudes sekkumisvarudest pärit ja samasse tooterühma kuuluvate toodetega.

3. Tarnimise kulud, mahalaadimist arvestamata ka veokulud sadamasse või piiripunktidesse ja vajaduse korral ühenduses töötlemise kulud määratakse kindlaks avaliku pakkumismenetluse teel või olukorra kiireloomulisuse või veoga seotud raskuste puhul piiratud pakkumismenetluse teel.

4. Käesoleva määruse alusel tarnitud põllumajandustoodete puhul ei anta eksporditoetust.

Artikkel 3

Maksuvaba tarnimise maksimumkogused on:

- küpsetamiseks sobiv pehme nisu:

1000000 tonni,

- küpsetamiseks sobiv rukis:

500000 tonni,

- kroovitud riis:

50000 tonni,

- sealiha:

100000 tonni rümbakaalu ekvivalendina,

- veiseliha:

150000 tonni rümbakaalu ekvivalendina,

- lõssipulber:

50000 tonni.

Artikkel 4

1. Komisjon vastutab toimingu läbiviimise eest käesoleva määruse tingimuste kohaselt.

Kui toimingu rahuldav läbiviimine ei ole tagatud ja eriti kui artikli 1 lõikes 4 nimetatud märgukirja sätteid ei järgita, lükkab komisjon toimingu ühe või mitme osa läbiviimise edasi või lõpetab selle.

Komisjon võtab kõik vajalikud meetmed, et tagada tarnimise toimumine kavandatud etapil.

Komisjon kasutab finantsmääruse kohaselt avatud või piiratud pakkumismenetluste või vabalt sõlmitavate lepingute abil toimingu nõuetekohase läbiviimise järelevalve, auditeerimise, kontrollimise ja hindamise puhul välist tehnilist abi ka Venemaa territooriumil.

2. Käesoleva määruse üksikasjalikud rakenduseeskirjad võetakse vastu määruse (EMÜ) nr 1766/92 [2] artiklis 23 sätestatud korras või vajaduse korral põllumajandustoodete turgude ühist korraldust käsitlevate muude määruste vastavates artiklites sätestatud korras.

Artikkel 5

Sekkumisvarudest pärit põllumajandustoodete arvestuslik väärtus määratakse kindlaks määruse (EMÜ) nr 729/70 [3] artiklis 13 sätestatud korras.

Artikkel 6

Käesoleva määruse kohane tegevus, sealhulgas käesoleva määruse artikli 4 lõike 1 viimase lõigu kohaldamisest tulenevad kulud on hõlmatud määruse (EMÜ) nr 729/70 artikliga 3.

Artikkel 7

Käesolev määrus jõustub Euroopa Ühenduste Teatajas avaldamise päevale järgneval päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. detsember 1998

Nõukogu nimel

eesistuja

W. Molterer

[1] Arvamus on esitatud 16. detsembril 1998 (Euroopa Ühenduste Teatajas seni avaldamata).

[2] EÜTL 181, 1.7.1992,lk 21. Määrust on viimati muudetud komisjoni määrusega (EÜ) nr 923/96 (EÜT L 126, 24.5.1996, lk 37).

[3] EÜT L 94, 28.4.1970,lk 13. Määrust on viimati muudetud määrusega (EÜ) nr 1287/95 (EÜT L 125, 8.6.1995, lk 1).

--------------------------------------------------